સપ્ટેમ્બર 2016માં પાકિસ્તાને ગરેકાયદે પચાવી પાડેલી કાશ્મીર (PoK)માં આતંકીઓનાના અડ્ડા પર ભારતીય સેનાએ સર્જિકલ સ્ટ્રાઈ કર્યાના 21 મહિના બાદ સેનાની બહાદુરતાનો વીડિયો સામે આવતા કોંગ્રેસે મોદી સરકાર પર રાજકીય લાભ લેવા સેનાનો ઉપયોગ કર્યો હોવાનો આક્ષેપ કર્યો છે. સર્જિકલ સ્ટ્રાઈકનો વીડિયો સામે આવ્યા બાદ બીજા દિવસે ગુરુવારે કોંગ્રેસના મુખ્ય પ્રવક્તા રણદીપ સુરજેવાલાએ પ્રેસ કોન્ફરન્સ કરીને મોદી સરકાર પર સેનાના શૌર્ય, બલિદાન, પરાક્રમ અને સાહસનો ઉપયોગ રાજકીય રોટલા સેકવા કર્યો હોવાનો આક્ષેપ કર્યો હતો. સુરજેવાલાએ જણાવ્યું કે અગાઉની સરકાર દ્વારા પણ સેનાની સર્જિકલ સ્ટ્રાઈક અને આ પ્રકારની કાર્યવાહી કરાતી હતી. અટલ અને મનમોહન સરકારમાં પણ આ પ્રકારની કાર્યવાહી થઈ હતી, પરંતુ સેનાની બહાદુરીનો રાજકીય ફાયદો લેવાનો આ પ્રકારનો બેશરમ પ્રયાસ ક્યારેય કરાયો નથી.